Na osnovu člana 20a. Zakona o radu („Službene novine Federacije BiH“, broj: 26/16 i 89/18), člana 4. Uredbe o postupku prijema u radni odnos u javnom sektoru u Tuzlanskom kantonu („Službene novine Tuzlanskog kantona“, broj: 4/19, 4/20, 11/20 i 5/21), člana 5. Pravilnika o radu JZU Dom zdravlja Živinice i Odluke o potrebi prijema u radni odnos broj: 02-5115/24 od 01.08.2024. godine, JZU Dom zdravlja Živinice, raspisuje

**JAVNI OGLAS**

**za prijem u radni odnos na određeno vrijeme**

Javni oglas se raspisuje za prijem u radni odnos na određeno vrijeme u trajanju od godinu dana, bez probnog rada, za radno mjesto:

1. Doktor medicine pneumoftiziolog - jedan izvršilac,

**Kratki opisi poslova:**

1. Doktor medicine pneumoftiziolog **- i**dentifikuje faktore koji mogu ugroziti zdravlje; vrši ljekarske preglede kojim se utvrđuje postojanje ili nepostojanje tjelesnih bolesti, oštećenja ili anomalija te vrši procjenu takvih stanja pomoću medicinskih dijagnostičkih instrumenata, postupaka i sredstava; određuje vrstu i način liječenja, prati tok liječenja; utvrđuje potrebu i upućuje na dijagnostička i funkcionalna ispitivanja; radi na sprečavanju bolesti i zdravstvenom odgoju; izdaje liječnička uvjerenja, svjedodžbe, potvrde i mišljenja, izvode iz medicinske dokumentacije; interpretira rentgenograme; kontroliše ili organizuje kontrolu uzimanja lijekova, naročito kod tuberkuloznih bolesnika; vrši konsultativne preglede lica upućenih od ljekara druge službe, ljekarskih komisija; vrši kontrolne preglede; organizuje i učestvuje u zdravstvenom vaspitanju stanovništva; prati evidenciju i frekvenciju tuberkuloze; obavlja i druge poslove u okviru svog zvanja i struke.

**Kandidati moraju ispunjavati opće uslove:**

* da su državljani Bosne i Hercegovine,
* da su zdravstveno sposobni za obavljanje poslova za koje se prijavljuju.

**Kandidati moraju ispunjavati posebne uslove:**

* VSS ili drugi ciklus visokog obrazovanja 360 ECTS bodova, Medicinski fakultet, doktor medicine;
* položen specijalistički ispit iz pneumoftiziologije (pulmologije),
* položen stručni ispit,
* licenca za samostalan rad.

Ispunjenost općih i posebnih uslova Javnog oglasa računa se danom predaje prijave na Javni oglas.

Prilikom prijave na Javni oglas, kandidati su obavezni dostaviti uredno popunjen i potpisan PRIJAVNI OBRAZAC (može se pronaći na web stranici JZU Dom zdravlja Živinice [www.dz-zivinice.ba](http://www.dz-zivinice.ba) ili preuzeti u prostorijama JZU Dom zdravlja Živinice) i uz isti dostaviti sljedeću dokumentaciju:

* izvod iz matične knjige rođenih;
* uvjerenje o državljanstvu (ne starije od šest mjeseci);
* CIPS - Obavijest o evidenciji prebivališta/boravišta (PBA-3 obrazac);
* diplomu o završenom medicinskom fakultetu,
* uvjerenje o položenom stručnom ispitu,
* licencu za samostalan rad,
* uvjerenje o položenom specijalističkom ispitu iz pneumoftiziologije (pulmologije).

Kandidati mogu ostvariti pravo na prvenstvo pri zapošljavanju u skladu sa Zakonom o dopunskim pravima branilaca i članova njihovih porodica ("Službene novine Tuzlanskog kantona", broj: 10/20, 14/22 i 9/23) ako uz PRIJAVNI OBRAZAC dostave dokaz da se nalaze na evidenciji Službe za zapošljavanje kao nezaposlena osobe (ne stariji od mjesec dana od dana raspisivanja Javnog oglasa), zatim dokaz (potvrdu, uvjerenje) kojim dokazuje status branioca ili člana porodice branioca i ovjerenu izjavu da im radni odnos, zasnovan po osnovu ranije ostvarenog prioriteta pri zapošljavanju, nije prestao njihovom krivicom ili da po prestanku radnog odnosa nisu ostvarili pravo na otpremninu, odnosno da nisu korisnici prava na porodičnu penziju.

Popunjen prijavni obrazac, zajedno sa traženim dokumentima, kandidati dostavljaju u zatvorenoj koverti, putem pošte ili lično, na adresu: JZU Dom zdravlja Živinice, Ul. Alije Izetbegovića br. 17, 75270 Živinice, sa naznakom “Prijava na Javni oglas za prijem u radni odnos na određeno vrijeme za radno mjesto doktor medicine pneumoftiziolog– Ne otvaraj“. Rok za prijavu kandidata na Javni oglas je osam dana od dana njegove objave u dnevnom listu „Dnevni avaz“. Svi dokumenti koji se dostavljaju uz prijavu na Javni oglas moraju biti u originalu ili ovjerenoj fotokopiji. Neuredne, nepotpune i neblagovremene prijave neće se uzimati u razmatranje. Proces izbora kandidata za prijem u radni odnos provešće se održavanjem pismenog i usmenog ispita. Komisija za izbor kandidata za prijem u radni odnos će pisanim putem obavijestiti kandidate, čije su prijave uredne, potpune i blagovremene, o mjestu i vremenu održavanja pismenog ispita. Izabrani kandidati će biti u obavezi da, najkasnije u roku od osam dana od dana konačnosti odluke o prijemu u radni odnos, dostave ljekarsko uvjerenje kao dokaz da njihovo zdravstveno stanje odgovara uslovima radnog mjesta za koje su izabrani. JZU Dom zdravlja Živinice nema obavezu vraćanja dokumentacije kandidatima.

DIREKTOR

Primarijus

Doc.dr.med.sc Hidajet Rahimić,

spec. ginekologije i akušerstva

Broj: 02-5384/24

Živinice, 23.08.2024. godine